Document ID: 31984D0059

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 30ής Ιανουαρίου 1984
σχετικά με τη σύσταση Επιτροπής Διακανονισμού για το Χάλυβα ΕΚ/ΗΠΑ
(84/59/ΕΚΑΧ, ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,
τη συνθήκη για την ίδρυση της Ευρωπαϊκής Οικονομικής Κοινότητας,
Εκτιμώντας:
ότι, με την απόφαση αριθ. 2872/82/ΕΚΑΧ της Επιτροπής της 28ης Οκτωβρίου 1982 σχετικά με τους περιορισμούς εξαγωγής ορισμένων προϊόντων σιδήρου και χάλυβα προς τις Ηνωμένες Πολιτείες της Αμερικής (1), όπως τροποποιήθηκε τελευταία από την απόφαση αριθ. 2626/83/ΕΚΑΧ (2), η Επιτροπή καθιέρωσε σύστημα περιορισμών στις εξαγωγές συνεπεία της σύναψης διακανονισμού μεταξύ Κοινότητας και Ηνωμένων Πολιτειών της Αμερικής, ο οποίος ονομάζεται στο εξής «διακανονισμός», σχετικά με τη διάθεση προϊόντων σιδήρου και χάλυβα στην αγορά των Ηνωμένων Πολιτειών·
ότι, με τον κανονισμό (ΕΟΚ) αριθ. 2870/82 του Συμβουλίου της 21ης Οκτωβρίου 1982 για τους περιορισμούς των εξαγωγών ορισμένων χαλυβουργικών προϊόντων προς τις Ηνωμένες Πολιτείες της Αμερικής (3), όπως τροποποιήθηκε από τον κανονισμό (ΕΟΚ) αριθ. 2190/83 (4), καθιερώθηκε ίδιο σύστημα για τα προϊόντα σιδήρου και χάλυβα που καλύπτονται από τη συνθήκη για την ίδρυση της Ευρωπαϊκής Οικονομικής Κοινότητας·
ότι, για να διευκολυνθεί η εφαρμογή των διατάξεων της απόφασης αριθ. 2872/82/ΕΚΑΧ, η απόφαση αυτή, και ιδίως το άρθρο 2 παράγραφος 3, το άρθρο 3 παράγραφος 2 και το άρθρο 4, προβλέπει διαδικασία που καθιερώνει στενή συνεργασία μεταξύ των κρατών μελών και της Επιτροπής στο πλαίσιο μιας επιτροπής· ότι η ίδια διαδικασία προβλέπεται και από ορισμένα άρθρα του κανονισμού (ΕΟΚ) αριθ. 2870/82· ότι είναι σκόπιμο, για να πραγματοποιηθεί καλύτερα αυτή η συνεργασία, να συσταθεί η επιτροπή αυτή και να οργανωθούν στο πλαίσιό της οι διαβουλεύσεις που προβλέπονται από τις διατάξεις που εκδόθηκαν από το Συμβούλιο και την Επιτροπή για τη θέση σε εφαμογή του διακανονισμού,
ΑΠΟΦΑΣΙΖΕΙ:
Άρθρο 1
1. Συνιστάται, στο πλαίσιο της Επιτροπής των Ευρωπαϊκών Κοινοτήτων, Επιτροπή Διακανονισμού για το Χάλυβα ΕΚ/ΗΠΑ, η οποία ονομάζεται στο εξής «επιτροπή».
2. Η επιτροπή αποτελείται από αντιπροσώπους των κρατών μελών και προεδρεύεται από αντιπρόσωπο της Επιτροπής.
Άρθρο 2
1. Η επιτροπή ερωτάται σε όλες τις περιπτώσεις στις οποίες προβλέπονται διαβουλεύσεις από τις διατάξεις που θεσπίζονται από το Συμβούλιο και την Επιτροπή για την εφαρμογή του διακανονισμού.
2. Η επιτροπή μπορεί, επιπλέον, να εξετάσει κάθε άλλο ζήτημα που εμπίπτει στον τομέα των διατάξεων που αναφέρονται στην παράγραφο 1 και το οποίο θίγεται από τον πρόεδρό της, είτε με δική του πρωτοβουλία είτε μετά από αίτηση ενός κράτους μέλους.
3. Η επιτροπή μπορεί να ερωτάται μόνο για τα θέματα που αναφέρονται στις παραγράφους 1 και 2.
4. Καθήκοντα γραμματείας της επιτροπής εκτελούν οι υπηρεσίες της Επιτροπής.
Άρθρο 3
Η επιτροπή καταρτίζει τον εσωτερικό κανονισμό της που υπόκειται σε προηγούμενη έγκριση της Επιτροπής.
Άρθρο 4
Η παρούσα απόφαση αρχίζει να ισχύει στις 30 Ιανουαρίου 1984. Η ισχύς της παύει την ημερομηνία λήξεως της ισχύος του διακανονισμού.
Βρυξέλλες, 30 Ιανουαρίου 1984.

Labels: 3
1
18